Pa tydens huisroof doodgeskietArgieffoto Die Gautengse polisie het ŉ volskaalse soektog van stapel gestuur na drie verdagtes wat Woensdag in ŉ die vroeë oggendure ŉ 66-jarige man in sy huis in Meredale, Johannesburg, doodgeskiet het. Kapt. Mavela Masondo, polisiewoordvoerder, het aan Maroela Media gesê die oorledene se seun het omstreeks 01:30 ŉ geweerskoot uit sy pa se kamer hoor kom. “Die seun het gaan ondersoek instel en is deur die drie mans oorweldig. Hulle het ŉ geweer op hom gerig en sy hande met ŉ skoenveter vasgebind,” het Masondo gesê. Die verdagtes het die huis geplunder en in die oorledene se voertuig van die toneel gevlug. Die voertuig is later verlate in Eldoradopark opgespoor. Volgens Chitra Bodasing, woordvoerder van ER24, het die man ŉ kopwond opgedoen en is op die toneel dood verklaar. “Die res van die gesin, onder wie drie jong kinders, is nie beseer nie,” het sy gesê. Die polisie ondersoek ŉ saak van huisroof en moord. Niemand is nog in verband met die voorval in hegtenis geneem nie. Die oorledene se naam is nog nie bekend gemaak nie.